**Raimundas Beinortas**

**Direktorius**

**Lietuvos mediena**

**Medienos produktų eksporto ir importo 2020 metų I ketvirtį analizė**

***Statistikos departamento duomenimis, pirmąjį 2020 m. ketvirtį, lyginant su 2019 m. tuo pačiu laikotarpiu, Lietuvos eksportas sumažėjo 0,5 proc. ir siekė 7,1 mlrd. Eur, o importas- 2,8 proc. ir siekė 7,4 mlrd. Eur. Lietuvos užsienio prekybos deficitas sudarė 0,3 mlrd. Eur.***

***2019 m. sausio-kovo mėn. Lietuvos eksportas mediena ir jos gaminiais (įskaitant popierių) sumažėjo 2,3 proc. ir sudarė 0,81 mlrd. Eur. Importas tuo pačiu laikotarpiu išaugo 3,9 proc. ir siekė 0,36 mlrd. Eur. Teigiamas prekybos balansas per metus nuo 0,48 mlrd. Eur sumažėjo iki 0,45 mlrd. Eur.***

***Eksportas***. Šių metų pradžioje eksportas mediena ir jos gaminiais (įskaitant popierių) sumažėjo 2,3 proc. o kovo mėn. – net 8 proc. 2020 m. pirmą ketvirtį šakos dalis bendrame šalies eksporte sumažėjo iki 11,5 proc. (2019 m. I ketv. buvo 11,7 proc).

2019 m. pagrindine eksporto rinka buvo Švedija, tačiau dėl sumažėjusio apvaliosios medienos, stalių ir dailidžių gaminių, medinių statinių bei medinės taros eksporto, 2020 m. pradžioje ją pakeitė Vokietija. Į šią šalį 2020 m. I ketvirtį produkcijos parduota už 94 mln. Eur, t.y. už 5 proc. didesnę sumą. Tokį augimą sąlygojo padidėję baldų, popieriaus ir medinių statinių pardavimai. Į Švediją eksportas lyginant su tuo pačiu 2019 m. laikotarpiu sumažėjo 3 proc. ir siekė 94 mln. Eur. Vien šios dvi rinkos (Vokietijos ir Švedijos) kartu sudaro beveik ketvirtį šakos eksporto. Dėl 10 proc. padidėjusio baldų eksporto, pardavimai Norvegijoje išaugo 1 proc. ir siekė 68 mln. Eur. 2019 m. I ketvirtį eksportas į Jungtinė Karalystę augo 19 proc., tačiau šių metų pirmą ketvirtį nukrito labai panašiu mastu- 18 proc. iki 60 mln. Eur. Spartų mažėjimą nulėmė net tris kartus susitraukę pjautinės medienos pardavimai. Eksportas į Daniją ir Latviją taip pat mažėjo atitinkamai 3 proc. ir 4 proc.

***Importas***. Medienos ir jos gaminių (įskaitant popierių) importas, lyginant su praeitų metų pirmu ketvirčiu, išaugo 3,9 proc. iki 0,36 mlrd. Eur. Per metus šios produkcijos dalis bendrame šalies importe nuo 4,6 proc. padidėjo iki 5,0 proc. Labiausiai šį augimą įtakojo didėjantis baldų įvežimas, o svarbiausios importo prekės- popieriaus ir jo gaminių- vertė augo tik 3 proc.

Pirmą 2020 m. ketvirtį medienos, popieriaus ir jų gaminių, bei baldų iš Lenkijos įvežta už 78 mln. Eur (2019 m. I ketvirtį- už 72 mln. Eur), o tai sudarė 21 proc. šakos importo. Popieriaus ir jo gaminių importas augo 9 proc. ir šie produktai sudarė trečdalį importo iš minėtos šalies. Medienos drožlių plokštės importas iš Lenkijos per pirmus tris šių metų mėnesius padidėjo net 66 proc. lyginant su tuo pačiu 2019 m. laikotarpiu.

Importas iš Baltarusijos per metus augo 6 proc. iki 53 mln. Eur. Pjautinės medienos 2020 m. pirmą ketvirtį įvežta už 27 mln. Eur, t.y. 11 proc. didesnę sumą, o skiedros, pjuvenų bei granulių importas sumažėjo 14 proc.

Skiedros, pjuvenų ir granulių importas mažėjo ne tik iš Baltarusijos- iš Latvijos šios produkcijos įvežta perpus mažiau. Bendras šakos produkcijos importas iš Latvijos susitraukė 13 proc. iki 34 mln. Eur. Pjautinės medienos importas iš šios kaimynės sumažėjo panašiu mastu- 14proc.

Nors pjautinė medienos importas iš Rusijos sumažėjo 10 proc., tačiau ji išliko svarbiausia iš šios šalies įvežama preke. 2020 m. I ketvirtį baldų importas padidėjo dvigubai, o popieriaus ir jo gaminių- 38 proc. Bendra iš Rusijos įvežamų prekių vertė augo 11 proc. iki 31 mln. Eur.

Importas iš Vokietijos, lyginant su 2019 m. pirmu ketvirčiu, padidėjo 20 proc. iki 29 mln. Eur. Baldų importas iš šios valstybės augo 42 proc., o popieriaus ir jo gaminių – 8 proc.

**Apvalioji padarinė mediena**

***Eksportas.*** Mažėjant apvaliosios padarinės medienos paklausai užsienio rinkose, jos eksportas 2019 m. gruodį buvo smukęs iki 126 tūkst. m³, bet 2020 m. pradžioje eksporto apimtys vėl išaugo. Tačiau lyginant su 2019 m. pirmu ketvirčiu, 2020 m. eksportuotas kiekis vis tiek buvo dešimtadaliu mažesnis. Pirmus tris 2020 m. mėnesius apvaliosios medienos eksportas vyko gana tolygiai, kas mėnesį vidutiniškai išvežant apie 160 tūkst. m³.

Pagrindine apvaliosios padarinės medienos eksporto rinka ir toliau išliko Latvija, į kurią eksportuota 306 tūkst. m³, t.y. 3 proc. daugiau nei prieš metus. Iš šio kiekio šiek tiek mažiau nei trečdalį (95 tūkst. m³) sudarė popiermedžiai.

2020 m. pirmą ketvirtį eksportas į Lenkiją, lyginant su tuo pačiu 2019 m. laikotarpiu, sumažėjo 17 proc. iki 74 tūkst. m³. Spygliuočių apvaliosios padarinės medienos pardavimai į šią šalį padidėjo trečdaliu, tačiau lapuočių sumažėjo beveik per pusę. Rąstų taip pat eksportuota beveik dvigubai mažiau (10 tūkst. m3), o beržo popiermedžių eksporto apimtys nuo 38 tūkst. m³ nukrito iki 22 tūkst. m³.

Į Skandinavijos šalis, Švediją ir Suomiją, eksportuoti beržo ir spygliuočių popiermedžių kiekiai, lyginant su tuo pačiu 2019 m. laikotarpiu, sumažėjo. Spygliuočių popiermedžių pardavimai į Švediją susitraukė tik 4 proc. iki 25 tūkst. m3, tačiau į Suomiją eksportas smuko ženkliau– penktadaliu iki 32 tūkst. m3. Beržo popiermedžių į Švediją eksportuota trečdaliu mažiau (18 tūkst. m³), į Suomiją – penktadaliu mažiau (4 tūkst. m3). Iš viso į Švediją išvežta 43 tūkst. m³, o į Suomiją 36 tūkst. m3 apvaliosios padarinės medienos.

Į Kiniją eksportuotų spygliuočių rąstų kiekis sumažėjo nuo 37 tūkst. m³ (2019 m. I ketv.) iki 14 tūkst. m³ (2020 m. I ketv.). Beržo rąstų išvežta panašiai (4 tūkst. m³) kaip ir 2019 m.

***Importas.*** Apvaliosios padarinės medienos pirmą 2020 m. ketvirtį įvežta du su puse karto daugiau nei prieš metus, t.y. 96 tūkst. m³. Toks augimas daugiausiai susijęs su importu iš Baltarusijos. 2019 m. pradžioje importas iš šios šalies dėl taikomų apribojimų visiškai nevyko ir atsinaujino tik antroje metų pusėje. 2020 m. pirmus du mėnesius apvaliosios medienos importas vis dar vyko vangiai, bet kovą įvežamos medienos apimtys išaugo iki 28 tūkst. m³. Tačiau pjautinieji rąstai tiek 2019 m., tiek ir 2020 m. iš Baltarusijos importuojami nebuvo.

Priešingai nei iš Baltarusijos, iš kitos kaimynės, Lenkijos, 2020 m. pirmą ketvirtį įvežti tik rąstai, kurių didžiąją dalį sudarė spygliuočiai. Jų kiekis per metus išaugo dešimtadaliu iki 23 tūkst. m³.

Iš Latvijos įvežti taip pat daugiausiai rąstai, tik ne spygliuočių, o lapuočių. Jų importuota 10 tūkst. m³, arba trečdaliu mažiau nei prieš metus.

Antroje 2019 m. pusėje pradėję augti iš Rusijos importuojamo beržo apvaliosios medienos kiekiai, 2020 m. pradžioje išliko panašūs ir siekė 4 tūkst. m³.

**Pjautinė mediena**

***Eksportas****.* Visą 2019 m. antrą pusmetį mažėjęs pjautinės medienos eksportas, 2020 m. pradžioje staiga išaugo. Per tris mėnesius išvežta 300 tūkst. m³ medienos arba 6 proc. daugiau nei 2019 m. Didžiausias kiekis eksportuotas sausį (103 tūkst. m³), o kovą kiekis sumažėjo iki 95 tūkst. m³. Didžiąją išvežamos medienos dalį sudarė spygliuočių pjautinė mediena (240 tūkst. m3), kurios eksportuota 8 proc. daugiau nei prieš metus. Lapuočių pjautinės medienos išvežta 6 proc. mažiau nei 2019 m. pirmą ketvirtį.

2020 m. pradžioje ir toliau didėjo pardavimai rinkose už ES ribų, o 2020 m. pagrindine pjautinės medienos eksporto rinka tapo Kinija. Eksportas į šią šalį augo visą 2019 m. antrą pusmetį iki pat 2020 m. sausio, per kurį eksportuota 15,8 tūkst. m³. Kovą išvežamas medienos kiekis sumažėjo iki 13,0 tūkst. m³. Į Kiniją daugiausiai eksportuota spygliuočių mediena, o lapuočių parduota vos 0,9 tūkst. m³, t.y. ketvirtadaliu mažiau nei 2019 m.

Į Saudo Arabiją, Pietų Korėją ir Australiją taip pat eksportuota daugiausiai spygliuočių pjautinė mediena. Pardavimai Saudo Arabijos rinkoje per metus išaugo ketvirtadaliu iki 14,3 tūkst. m³. Eksportas į Pietų Korėją padidėjo pusantro karto iki 12,7 tūkst. m³. Dar sparčiau (76 proc.) didėjo pardavimai Australijoje, į kurią išvežta 12,7 tūkst. m³ medienos.

Pjautinės medienos eksportas į ES valstybių rinkas mažėjo: 2019 m. pradžioje parduota 72 proc. viso eksportuotos pjautinės medienos kiekio, o 2020 m. - 59 proc. Iš ES valstybių daugiausia medienos (39 tūkst. m³) parduota Vokietijoje, kur didžiąją eksporto dalį sudarė lapuočių pjautinė mediena – 24,8 tūkst. m³ arba 6 proc. daugiau nei 2019 m. Spygliuočių medienos eksportas, lyginant su tuo pačiu 2019 m. laikotarpiu augo 12 proc. ir siekė 14,3 tūkst. m³.

Lyginant su 2019 m. pirmu ketvirčiu, 2020 m. ženkliai išaugo (42 proc.) pjautinės medienos pardavimas Latvijos rinkoje (15,3 tūkst. m³). Didžioji dalis išvežto kiekio sudarė spygliuočių pjautinė mediena, kurios eksportas nuo 7,7 tūkst. m³ padidėjo iki 12,7 tūkst. m³. Prancūzijos rinkoje taip pat daugiausiai parduota spygliuočių pjautinės medienos: iš bendro eksportuoto kiekio (32,3 tūkst. m³) spygliuočių mediena sudarė 30,2 tūkst. m³, arba 4 proc. mažiau nei 2019 m. Eksportas į Jungtinę Karalystę 2019 m. gruodį buvo sumažėjęs iki 1,7 tūkst. m³, tačiau 2020 m. pradžioje pardavimai vėl pradėjo augti ir kovo mėn. pasiekė 4,5 tūkst. m³.

***Importas****.* Pjautinės medienos importas mažėjo visą 2019 m. antrą pusmetį, ir gruodį įvežtas kiekis tesiekė 83 tūkst. m³. Tačiau 2020 m. pradžioje importas pradėjo sparčiai augti ir kovo mėn. pasiekė – 120 tūkst. m³. Iš viso per tris 2020 m. mėnesius įvežta 326 tūkst. m³, arba 8 proc. daugiau pjautinės medienos nei per 2019 m. tą patį laikotarpį. Spygliuočių pjautinės medienos importas išaugo 10 proc. iki 289 tūkst. m³, tačiau lapuočių sumažėjo 5 proc. iki 37 tūkst. m³. Per pirmą 2020 m. ketvirtį įvežtas ąžuolo medienos kiekis nuo 23 tūkst. m³ susitraukė iki 17 tūkst. m³.

Importas iš Baltarusijos, lyginant su tuo pačiu 2019 m. laikotarpiu, išaugo penktadaliu iki 225 tūkst. m³. Lapuočių pjautinės medienos įvežta du su puse karto daugiau (6,4 tūkst. m³), tačiau šis kiekis buvo nedidelis lyginant su importuotu spygliuočių medienos kiekiu – 218,3 tūkst. m³.

Augant importui iš Baltarusijos, įvežamas pjautinės medienos kiekis iš kitų šalių pradėjo mažėti. 2020 m. pirmą ketvirtį importas iš Rusijos sumažėjo 4 proc. iki 37 tūkst. m³. Nors įvežtas spygliuočių medienos kiekis buvo panašus kaip ir prieš metus – 28 tūkst. m³, lapuočių importuota 18 proc. mažiau (8,8 tūkst. m³). Iš Latvijos importas taip pat sumažėjo dešimtadaliu iki 28 tūkst. m³: spygliuočių pjautinės medienos įvežta 26 tūkst. m³ (2019 m. per tą patį laikotarpį- 29 tūkst. m3), o lapuočių medienos importuota tik 2,4 tūkst. m³. Importas iš Ukrainos, lyginant su 2019 m. pirmu ketvirčiu, sumažėjo 13 proc. iki 12 tūkst. m³. Iš šios šalies daugiausia buvo įvežta ąžuolo pjautinės medienos- 8,2 tūkst. m³. Dar ženkliau sumažėjo ąžuolo medienos importas iš Lenkijos: nuo 8,6 tūkst. m³ (2019 m. I ketv.) iki 5,3 tūkst. m³ (2020 m. I ketv.). Iš viso per pirmus tris 2020 m. mėnesius iš Lenkijos importuota 5,8 tūkst. m³ pjautinės medienos.

**Medienos drožlių plokštė**

***Eksportas****.* 2020 m. pirmą ketvirtį medienos drožlių plokštės eksportuota 8,6 tūkst. m³ arba 11 proc. daugiau nei per tą patį 2019 m. laikotarpį. Šiame kiekyje orientuotų skiedrų plokštė (OSB) sudarė 0,7 tūkst. m³, t.y. du kartus daugiau nei prieš metus.

Didžiausia medienos drožlių plokštės eksporto rinka išliko Lenkija, kur per ketvirtį parduota 5,9 tūkst. m³, t.y. 18 proc. daugiau plokštės nei 2019 m. Eksportas į Latviją padidėjo beveik trečdaliu iki 0,9 tūkst. m³, į Rusiją- 9 proc. iki 0,6 tūkst. m³. Tačiau 2020 m. pirmą ketvirtį medienos drožlių eksportas į Estiją sumažėjo 17 proc. iki 0,6 tūkst. m³.

***Importas****.* Importuojamos medienos drožlių plokštės kiekis, lyginant su tuo pačiu laikotarpiu 2019 m., padidėjo 18 proc. iki 140 tūkst. m³ ir grįžo į 2018 m. buvusį lygį. OSB plokščių per 2020 m. pirmą ketvirtį įvežta 20 tūkst. m³ (2019 m. – 16 tūkst. m³).

Daugiausiai medienos drožlių plokštės importuota, kaip ir prieš metus, iš Latvijos. Iš šios šalies per 2020 m. pirmą ketvirtį įvežta 51 tūkst. m3 plokštės (penktadalį šio kiekio sudarė OSB). Tačiau šis kiekis yra 6 proc. mažesnis nei 2019 m., o 2020 m. kovą importas nukrito iki 13 tūkst. m³. Medienos drožlių plokštės importas iš Lenkijos išlaikė didėjimo tendenciją ir 2020 m. pirmą ketvirtį: per šį laikotarpį įvežta 41 tūkst. m³, t.y. 74 proc. daugiau plokštės nei 2019 m. Iš viso šio kiekio OSB plokštė sudarė 7,8 tūkst. m³. Medienos drožlių plokštės importas iš Rusijos 2020 m. pirmą ketvirtį padidėjo beveik dvigubai iki 18,8 tūkst. m³, o iš Baltarusijos nuosaikiau– 7 proc. iki 22 tūkst. m³.

**Baldai**

***Eksportas****.* 2020 m. pirmą ketvirtį įvairių baldų eksportas, lyginant su 2019 m. tuo pačiu laikotarpiu padidėjo labai nežymiai (1 proc.) ir siekė 449 mln. Eur. Daugiau nei pusę eksporto sudarė mediniai baldai ir jų dalys. Šios produkcijos per 2020 m. eksportuota už 263 mln. Eur arba už 1 proc. mažesnę sumą nei 2019 m.

Pirmą 2020 m. ketvirtį pagrindine eksporto rinka išliko Švedija, į kurią įvairių baldų išvežta už 78 mln. Eur. Medinių baldų ir jų dalių į šią šalį eksportuota už 36 mln. Eur, t.y. 3 proc. mažesnę sumą nei prieš metus. Už tokią pat sumą medinių baldų parduota ir į Vokietiją, kur eksportas išaugo 12 proc. Įvairių baldų eksporto augimas dešimtadaliu pirmą 2020 m. ketvirtį fiksuotas ir Norvegijos rinkoje. Į šią šalį produkcijos išvežta už 42 mln. Eur, o mediniams baldams ir jų dalims teko 45 proc. minėtos sumos.

Įvairių baldų eksporto į Jungtinę Karalystę mažėjimas prasidėjo vasario mėn. ir kovą nukrito iki 11 mln. Eur, t.y. ketvirtadaliu lyginant su 2019 m. Per pirmus tris 2020 m. mėnesius šioje rinkoje baldų parduota už 40 mln. Eur, arba už 11 proc. mažesnę sumą nei prieš metus. Pardavimai Danijos rinkoje sumažėjo 3 proc. iki 34 mln. Eur, o mediniams baldams ir jų dalims tenkanti eksporto dalis čia buvo mažiausia - 28 proc.

Įvairių baldų eksportas į Jungtines Valstijas 2020 m. pirmą ketvirtį nežymiai sumažėjo ir sudarė 30 mln. Eur. Parduotų medinių baldų ir jų dalių vertė nukrito 10 proc. ir siekė 19 mln. Eur. Sparčiausiai (19 proc.) pardavimai augo Nyderlanduose, kur įvairių baldų parduota už 27 mln. Eur, o medinių baldų ir jų dalių pardavimai į šią šalį išaugo trečdaliu iki 17 mln. Eur.

***Importas****.* Pirmą 2020 m. ketvirtį įvairių baldų į Lietuvą importuota už 77 mln. Eur arba 17 proc. didesnę sumą nei prieš metus. Mediniams baldams ir jų dalims tenkanti importo dalis (35 proc.) buvo gerokai mažesnė nei eksporte, jų vertė siekė 27 mln. Eur.

Ketvirtadalis visų į Lietuvą importuojamų baldų įvežta iš Lenkijos, kur importas, lyginant su 2019 m., padidėjo 6 proc. iki 18 mln. Eur. Medinių baldų ir jų dalių iš šios šalies įvežta už 10 mln. Eur, t.y. 9 proc. didesnę sumą. Importas iš Italijos išaugo ketvirtadaliu iki 10 mln. Eur, o medinių baldų ir jų dalių 11 proc. iki 3 mln. Eur. 2020 m. pirmą ketvirtį ženkliai padidėjo (42 proc.) baldų importas iš Vokietijos. Iš šios šalies įvairių baldų įvežta už 7 mln. Eur, iš kurių 1,5 mln. Eur sudarė mediniai baldai ir jų dalys. Importas iš Kinijos išaugo 15 proc. iki 7 mln. Eur, tačiau medinių baldų ir jų dalių per pirmą 2020 m. ketvirtį įvežta tik už 0,4 mln. Eur sumą.